Kamu bisa jelasin ke aku soal Hijau dalam bahasa melayu?

Hijau ( turunan akar cabang Barat Proto-Melayu-Polinesia  *hizaw) ialah warna yang biasa dinampak dalam alam semula jadi, khususnya tumbuh-tumbuhan. Kebanyakan tumbuh-tumbuhan berwarna hijau, terutamanya kerana tumbuh-tumbuhan mempunyai klorofil, sejenis sebatian yang terlibat dalam proses fotosintesis.

Ia juga mempunyai tradisi sejarah yang panjang sebagai warna kebudayaan Ireland dan Gaelik. Ia merupakan warna di dalam sejarah Islam yang mewakili tumbuh-tumbuhan syurga yang subur. Ia merupakan warna bendera Nabi Muhammad dan terdapat pada hampir kesemua bendera-bendera negara Islam.

Cahaya hijau mempunyai panjang gelombang  di sekitar 520–570 nanometer, dan dianggap sebagai salah satu daripada warna primer tambahan. Hijau ialah warna pelengkap untuk warna magenta; lebih tepat, warna hijau dengan kod perenambelasan #FF00FF. Orang-orang yang buta warna seringnya dapat membezakan kedua-dua warna ini, tetapi keliru antara warna-warna ini dengan warna-warna yang lain; umpamanya, hijau terang dengan kuning, dan hijau tua dengan coklat. Kebanyakan makhluk menyesuaikan dirinya dengan persekitaran hijau dengan menjadikan dirinya berwarna hijau untuk menyamar.

Pada era permulaan Eropah moden dan pascaklasik, warna hijau amat lazim dikaitkan dengan kekayaan, saudagar, pemilik bank dan golongan kelas atasan, manakala warna merah dikhususkan untuk golongan bangsawan. Oleh sebab itu, pakaian Mona Lisa oleh Leonardo da Vinci dan kerusi di Dewan Rakyat Britain berwarna hijau manakala kerusi di Dewan Pertuanan pula berwarna merah.

Dalam tinjauan yang dibuat di negara-negara Amerika, Eropah dan Islam, hijau adalah warna yang paling banyak dikaitkan dengan alam, kehidupan, kesihatan, belia, musim bunga, harapan dan perasaan iri hati. Di Kesatuan Eropah dan Amerika Syarikat, hijau kadangkala dikaitkan dengan toksik & kesejukan serta kesihatan yang buruk, tetapi di China dan sebahagian besar wilayah di Asia, ia dikaitkan secara positif sebagai simbol kesuburan dan kebahagiaan.  Kumpulan politik yang menganjurkan perlindungan alam sekitar dan keadilan sosial menggambarkan diri mereka sebagai sebahagian daripada gerakan Hijau. Ada juga yang menamakan diri mereka sebagai parti Hijau. Ini membawa kepada kempen yang serupa dalam pengiklanan, apabila syarikat menjual produk hijau atau produk mesra alam. Hijau juga merupakan warna tradisional bagi keselamatan dan keizinan; lampu isyarat berwarna hijau bermaksud boleh berjalan, kad hijau memberi keizinan untuk menetap di Amerika Syarikat.

Istilah "hijau" tidak mentakrifkan warna yang tepat, kecuali istilah itu digunakan bersama-sama dengan sesuatu piawaian, seperti warna-warna X11, atau ruang warna mutlak seperti sRGB.